Official Journal L 045 , 15/02/2002 P. 0004 - 0015



Ir-Regolament tal-Kummissjoni (KE) Nru 270/2002 ta’ l-14 ta’ Frar 2002 li jemenda r-Regolament (KE) Nru 999/2001 tal-Parlament Ewropew u tal-Kunsill f'dak li jirrigwarda materjal speċifikat ta’ riskju u sorveljanza ta’ l-epidemiji għal enċifalopatiji sponġiformi trasmissibbli u li jemenda r-Regolament (KE) Nru 1326/2001 f'dak li jirrigwarda l-għalf ta’ l-annimali u t-tqegħid fis-suq ta’ annimali ovini u kaprini u l-prodotti tagħhom IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jwaqqaf il-Komunità Ewropea, Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistipula regoli dwar il-prevenzjoni, il-kontroll u l-qerda ta’ ċerti enċifalopatiji sponġiformi trasmissibbli [1], kif l-aħħar emendat bir-Regolament tal-Kummissjoni (KE) Nru 1326/2001 [2], u b’mod partikolari l-Artikolu 23 tiegħu, Billi: (1) Regolati dettaljati għas-sorvelljanza ta’ enċifalopatiji sponġiformi trasmissibbli (ESTi) f’annimali ovini u kaprini huma stabbiliti fl-Anness III tar-Regolament(KE) Nru 999/2001. (2) Dawn ir-regoli għandhom għal darb’oħra jiġu rriveduti biex jittieħed kont ta' l-opinjoni tat-18-19 ta’ Ottubru 2001 tal-Kumitat Xjentifiku Direttiv, li rrakkomanda li għandu jsir b’mod urġenti studju ta’ l-inċidenza ta’ l-ESTi bit-testijiet mgħaġġla disponibbli bl-użu ta’ kampjun ta’ disinn u daqs li jkun statistikament sod. (3) Il-Kumitat Xjentifiku Direttiv indika fl-opinjoni tiegħu tad-29-30 ta’ Novembru 2001 dwar ir-rekwiżiti għal studji BSE/EST li jkunu statistikament awtorevoli li l-prevalenza ta’ l-EST fost nagħaġ adulti tista tvarja minn 20 sa 500 EST pożittivi għal kull 1 miljun nagħġa skond l-Istat Membru. Fi Stati Membri b’popolazzjoni kbira ta’ nagħaġ, daqs ta' kampjun suffiċjenti biex tiġi osservata prevalenza ta’ wieħed pożittiv f’20000 annimal għal qatla b’saħħtu f’livell ta’ sigurtà ta’ 95 % huwa l-ikbar li jista' jinkiseb realistikament fil-preżent. Id-daqs tal-kampjun għal pajjiżi b’popolazzjoni żgħira ta’ nagħaġ għandu jiġi aġġustat sabiex jittieħed kont tal-prattiċitajiet ta’ numru ta’ annimali eleġġibbli u disponibbli għall-ittestjar. (4) Il-kriterji ta’ l-età li fuqha jistgħu jiġu ddefiniti l-popolazzjonijiet li minnhom jittieħed il-kampjun għandhom għal raġunijiet prattiċi jitwessgħu billi ssir riferenza għat-tip, in-numru u l-arranġament tas-snin. L-Istati Membri, li għandhom sistemi oħra stabbiliti li jippermettu d-determinazzjoni ta’ l-età ta’ l-annimal, għandhom jitħallew ikomplu jużaw età ta’ 18-il xahar. (5) L-opinjoni tal-Kumitat Xjentifiku Direttiv tad-29-30 ta’ Novembru 2001 tirrakkomanda wkoll li għandu jiġi ddeterminat il-ġenotip tal-proteina prion ta’ sottokampjun magħżul b’mod saltwarju min-nagħaġ issorveljat. Id-daqs tal-kampjun għal pajjiżi b’popolazzjoni żgħira ta’ nagħaġ għandu jiġi aġġustat biex jittieħed kont tal-prattiċitajiet tan-numri ta’ annimali eliġibbli u disponibbli għat-teħid ta' kampjuni. (6) Il-Finlandja u l-Awstrija kkonfermaw l-ewwel każijiet tagħhom ta’ enċifalopatija sponġiformi bovina (ESB) fis-7 u 13 ta’ Diċembru 2001 rispettivament. Għalhekk m’għadux xieraq li dawn l-Istati Membri jingħataw derogi fir-rigward tas-sorveljanza ta’ l-ifrat b'saħħithom għal qatla, tat-tneħħija tal-kolonna vertebrali u ta’ l-istudju statistiku ta' l-aħħar. (7) Matul il-perjodu transitorju, regoli dettaljati għat-tneħħija u l-qerda ta’ materjali tar-riskju speċifiċi qed jiġu stabbiliti fl-Anness XI, parti A, għar-Regolament (KE) Nru 999/2001. (8) Sabiex tiġi evitata kull diżordni bla bżonn fis-suq intern, u billi jitnaqqsu l-opinjonijiet tal-Kumitat Xjentifiku Direttiv imsemmija fid-Deċiżjoni tal-Kummissjoni 2001/233/KE [3], il-karkassi u partijiet minn karkassi ta’ annimali ta’ l-ifrat li jkun għad baqa fihom il-kolonna vertebrali għandhom jiġu aċċettati għall-kummerċ bejn Stati Membri u meta jiġu importati minn pajjiżi terzi. Sabiex jiġi żgurat il-kontroll mill-Istati Membri tat-tneħħijja, għandhom jiġu stipulati miżuri speċifiċi ta’ kontroll. (9) L-Istati Membri għandhom ukoll ikollhom il-possibbilità li jippermettu t-tneħħija tal-kolonna vertebrali fil-ħwienet tal-laħam li huma speċifikament awtorizzati, issorveljati, u rreġistrati għal dan l-iskop. (10) Fl-opinjoni tiegħu tad-29 ta’ Ġunju 2001 dwar it-tessut xaħmi assoċjat mal-passaġġ diġestiv tal-baqar, tan-nagħaġ u tal-mogħoż, il-Kumitat Xjentifiku Direttiv ġibed l-attenzjoni għall-fatt li l-infettività potenzjali tista’ tinstab fin-nervi tal-mindil u fil-glandoli limfatiċi tal-mindil li jinsabu qrib l-arteria mesenterica ta’ l-annimali ta’ bovini. Billi l-kontroll tat-tneħħija ta’ din l-area speċifika biss x'aktarx li ma huwiex possibbli, il-mindil kollu mill-annimali bovini għandu għalhekk jitqies bħala SRM. (11) Huwa meħtieġ li jiġu ċċarati r-regoli li japplikaw wara t-tneħħija ta’ materjal speċifikat ta’ riskju u b’mod partikolari dawk li għandhom x’jaqsmu mat-tiċpis ta’ materjal bħal dan. (12) It-tneħħija ta’ materjal speċifikat ta’ riskju minn prodotti ddestinati għall-ikel u għall-għalf hija l-unika u l-iżjed miżura importanti ta’ protezzjoni tas-saħħa pubblika. Sakemm ikunu saru deċiżjonijiet ta’ klassifika għal pajjiżi terzi, u bħala prekawzjoni, huwa xieraq li jinżammu l-miżuri protettivi minimi previsti mir-Regolament (KE) Nru 999/2001 għal importazzjonijiet mill-pajjiżi terzi kollha li mhumiex meqjusa ħielsa mill-ESB. Xi pajjiżi terzi li ġie muri lilhom permezz ta' l-istima ta’ riskju tal-Kumitat Xjentifiku Direttiv li r-riskju ta’ ESB ikun preżenti fil-baqar indiġeni kważi ma jeżistix, jibbenefikaw minn deroga mill-miżuri tranżitorji. Hu neċessarju li jiġu ċċarati l-kondizzjonijiet li taħthom jitħallew isiru l-importazzjonijiet minn dawn il-pajjiżi li jkunu jqed jagħmlu d-deroga. (13) Fl-opinjoni tiegħu tad-29 ta’ Ġunju 2001 dwar ir-riskju ġeografiku ta’ l-ESB ta’ ċerti pajjiżi terzi, il-Kumitat Xjentifiku Direttiv wasal għal konklużjoni li, flimkien mal-pajjiżi evalwati qabel, l-okkorrenza ta’ l-ESB fil-baqar indiġeni hi ferm improbabbli fil-Panama u fl-El Salvador. Il-Panama u l-El Salvador għandhom għalhekk jiġu miżjuda mal-lista ta’ pajjiżi terzi li jibbenefikaw minn deroga fuq l-importazzjonijiet kollha ta’ prodotti ta’ oriġini mill-annimali, annimali bovini ħajjin, embriji u ova. (14) Ir-Regolament (KE) Nru 999/2001 għandu għalhekk jiġi emendat skond dan. (15) L-esperjenza wriet li hu neċessarju li jiġu ċċarati l-miżuri li japplikaw għall-għalf ta’ l-annimali stipulati fir-Regolament (KE) Nru 1326/2001, filwaqt li tinżamm il-projbizzjoni stabbilita bid-Deċiżjoni tal-Kunsill 2000/766/KE [4] tul il-perjodu tranżitorju. Għandu jiġi wkoll iċċarat li r-regoli f’dak ir-Regolament li jirrigwardaw it-tqegħid fis-suq ta’ annimali ovini u kaprini ħajjin, is-semen, l-embriji u l-ova tagħhom, japplikaw matul il-perjodu ta’ transizzjoni. (16) Ir-Regolament (KE) Nru 1326/2001 għandu għalhekk jiġi emendat skond dan. (17) Il-miżuri previsti f'dan ir-Regolament huma skond l-opinjoni tal-Kumitat Veterinarju Permanenti, ADOTTAT DAN IR-REGOLAMENT: Artikolu 1 Ir-Regolament (KE) Nru 999/2001 qed jiġi emendat kif ġej: 1. L-Anness III qed jiġi ssostitwit bit-test ta' l-Anness I ta’ dan ir-Regolament. 2. L-Anness XI qed jiġi emendat kif ġej: (a) Il-parti A qed tiġi ssostitwita bit-test ta' l-Anness II ta’ dan ir-Regolament. (b) Fil-parti B, il-punt 2 qed jiġi ssostitwit b'dan ġej: "2. L-Isvezja tista’ tiddeċiedi li tidderoga mid-disposizzjonijiet tal-punt 1, tat-tieni inċiż, f’arei mbiegħda li għandhom popolazzjoni baxxa ta' annimali."; (ċ) Fil-parti D, il-punt 4 qed jiġi ssostitwit b'li ġej: "4. Il-punti 2 u 3 m’għandhomx japplikaw għal importazzjonijiet ta’ annimali bovini imwielda u mrobbija dejjem fil-pajjiżi li ġejjin jew għal importazzjonijiet ta’ embriji u ova li jkunu ġejjin minn annimali bħal dawn: L-Arġentina L-Awstralja Il-Botswana Il-Brażil Iċ-Ċile Il-Kosta Rika L-El Salvador In-Namibja New Zealand In-Nikaragwa Il-Panama Il-Paragwaj L-Urugwaj Singapor Swaziland." Artikolu 2 Ir-Regolament (KE) Nru 1326/2001 qed jiġi emendat kif ġej: 1. Fl-Artikolu 1, il-punt 2 ikun qed jiġi sostitwit b'li ġej: "2. L-Artikolu 7 m’għandux japplika għal Stat Membru sa meta tidħol fis-seħħ id-deċiżjoni li tiddetermina l-istatus ta’ l-ESB ta’ dak l-Istat Membru, u sakemm id-disposizzjonijiet Komunitarji dwar għalf ta’ l-annimali li għandhom x'jaqsmu ma’ l-enċifalopatiji sponġiformi trasmissibbli jiġu effettivament inforzati hemm. L-Anness XI, il-parti Ċ, għandu japplika lil dak l-Istat Membru sakemm l-Artikolu 7 isir applikabbli hemm."; 2. Fl-Anness I, it-tieni inċiż qed jiġi ssostitwit b'li ġej: "— L-Artikolu 15(1) dwar it-tqegħid fis-suq ta’ annimali bovini ħajjin, u is-semen, l-embriji u l-ova tagħhom." Artikolu 3 Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan għandu jibda japplika mill-1 ta’ April 2002. Madankollu, id-disposizzjonijiet imsemmija fl-Artikolu 1(2)(ċ) u fl-Anness XI(A)(10) tar-Regolament (KE) Nru 999/2001, kif emendat bl-Anness II ta' dan ir-Regolament, għandhom jgħoddu mill-1 ta’ Marzu 2002. Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha. Magħmul fi Brussel, 14 ta’ Frar 2002. Għall-Kummissjoni David Byrne Membru tal-Kummissjoni [1] ĠU L 147, tal-31.5.2001, p. 1. [2] ĠU L 177, tat-30.6.2001, p. 66. [3] ĠU L 84, tat-23.3.2001, p. 59. [4] ĠU L 306, tas-7.12.2000, p. 32. -------------------------------------------------- ANNESS I " ANNESS III SISTEMA TA’ MONITORAĠĠ KAPITOLU A I. Il-Monitoraġġ ta' annimali bovini 1. Ġenerali Il-monitoraġġ ta' annimali bovini għandu jsir skond il-metodi tal-laboratorju stabbiliti fl-Anness X, Kapitolu Ċ, punt 3.1(b). 2. Il-monitoraġġ ta' annimali maqtula għall-konsum mill-bnedmin 2.1. L-annimali bovini kollha ta' età ’l-fuq minn 24 xahar: - suġġetti għal "qatla speċjali ta’ emerġenza" kif iddefinit fl-Artikolu 2(n) tad-Direttiva tal-Kunsill 64/433/KEE [1], jew - maqtula skond l-Anness I, Kapitolu VI, punt 28(ċ), tad-Direttiva 64/433/KEE, għandhom jiġu ttestjati għall-ESB. 2.2. L-animali bovini kollha ta' età ’l fuq minn 30 xahar u li huma suġġetti għal qatla normali għall-konsum mill-bnedmin għandhom jiġu ttestjati għall-ESB. 2.3. B'deroga mill-punt 2.2, u fir-rigward ta’ annimali bovini imwielda, imrobbija u maqtula fit-territorju tagħha, l-Isvezja tista’ tiddeċiedi li teżamina biss kampjun saltwarju. Il-kampjun għandu jinkludi mill-inqas 10000 annimal fis-sena. 3. Il-monitoraġġ ta' annimali mhux maqtula għall-konsum mill-bnedmin L-annimali bovini ta' età ’l fuq minn 24 xahar li mietu jew inqatlu imma li ma kienux: - inqatlu biex jinqerdu skond ir-Regolament tal-Kummissjoni (KE) Nru 716/96 [2], - inqatlu fil-parametri ta’ xi epidemija, bħal dik tal-marda ta’ l-ilsien u d-dwiefer, - inqatlu għall-konsum mill bnedmin, għandhom jiġu ttestjati għall-ESB b'mod saltwarju. In-numru tal-kampjuni m’għandux ikun inqas mid-daqs ta' kampjun indikat fl-iskeda. It-teħid tal-kampjun għandu jirrappreżenta kull reġjun u għandu jkun kontinwu. Popolazzjoni totali'il fuq minn 24 xahar | Minimu annwalidaqs tal-kampjun | 100000 | 950 | 200000 | 1550 | 300000 | 1890 | 400000 | 2110 | 500000 | 2250 | 600000 | 2360 | 700000 | 2440 | 800000 | 2500 | 900000 | 2550 | 1000000 | 2590 | 1500000 | 3000 | 2000000 | 3500 | 2500000 | 4000 | 3000000 | 4500 | 3500000 | 5000 | 4000000 | 5500 | 4500000 | 6000 | 5000000 | 6500 | 5500000 | 7000 | 6000000 | 7500 | 6500000 | 8000 | 7000000 | 8500 | 7500000 | 9000 | 8000000 | 9500 | 8500000 | 10000 | 9000000 | 10500 | 9500000 | 11000 | 10000000 | 11500 | 10500000 | 12000 | 11000000 | 12500 | 11500000 | 13000 | 12000000 | 13500 | 4. Il-monitoraġġ ta' annimali mixtrija biex jinqerdu skond ir-Regolament (KE) Nru 716/96 4.1. L-annimali kollha soġġetti għal qatla minħabba diżgrazzja jew misjuba morda fi spezzjoni ante-mortem għandhom jiġu ttestjati għall-ESB. 4.2. L-annimali kollha mwielda bejn l-1 ta’ Awissu 1996 u l-1 ta’ Awissu 1997 għandhom jiġu ttestjati għall-ESB. 4.3. Kampjun saltwarju ta’ mill-inqas 50000 annimal kull sena ta’ annimali mhux koperti mill-punti 4.1 jew 4.2 għandhom jiġu ttestjati għall-ESB. 5. Monitoraġġ ta’ annimali oħra Flimkien ma' l-ittestjar imsemmi fil-punti 2 sa 4, l-Istati Membri jistgħu fuq bażi volontarja jiddeċiedu li jeżaminaw annimali bovini oħra fit-territorju tagħhom, b’mod partikolari meta dawn l-annimali joriġinaw minn pajjiżi b’ESB indiġena, ikunu kielu għalf potenzjalment ikkontaminat jew twieldu jew ġejjin minn ommijiet infettati bl-ESB. 6. Miżuri ta' wara l-ittestjar 6.1. Meta annimal maqtul għall-konsum mill-bnedmin jiġi ttestjat għall-ESB, it-timbru tas-saħħa imsemmi fil-Kapitolu XI ta’ l-Anness I tad-Direttiva 64/433/KEE m’għandux isir fuq il-karkassa ta’ dak l-annimal sakemm ikun ġie miksub riżultat negattiv mit-test mgħaġġel. 6.2. L-Istati Membri jistgħu jidderogaw mid-disposizzjonijiet tal-punt 6.1 meta sistema uffiċjali tkun eżistenti fil-biċċerija li tiżgura li ebda partijiet ta’ l-annimali eżaminati li fuqhom ikun hemm it-timbru tas-saħħa ma jħallu l-biċċerija sakemm ikun ġie miksub riżultat negattiv mit-test mgħaġġel. 6.3. Il-partijiet kollha tal-ġisem ta’ annimal ittestjat għall-ESB inkluża l-ġilda għandhom jinżammu taħt kontroll uffiċjali sakemm ikun inkiseb riżultat negattiv għat-test mgħaġġel, ħlief jekk dawn ikunu nqerdu skond l-Anness V, punt 3 jew 4. 6.4. Il-partijiet kollha tal-ġisem ta’ annimal li jinstabu li jkunu pożittivi għat-test mgħaġġel inkluża l-ġilda għandhom jinqerdu skond l-Anness V, punt 3 jew 4, ħlief il-materjal li għandu jinżamm in konnessjoni mar-rekords imsemmija fil-Kapitolu B, taqsima III. 6.5. Fejn annimal maqtul għal konsum mill-bnedmin jinstab pożittiv għat-test mgħaġġel, mill-inqas il-karkassa li tippreċedi immedjatament il-karkassa li ttestjat pożittiva u żewġ karkassi li jiġu immedjatament wara l-karkassa li ttestjat pożittiva fuq l-istess linja ta’ qtil għandhom jiġu distrutti skond il-punt 6.4, flimkien mal-karkassa li ttestjat pożittiva. 6.6. L-Istati Membri jistgħu jidderogaw mid-disposizzjonijiet tal-punt 6.5 fejn ikun hemm sistema fil-biċċerija li timpedixxi kontaminazzjoni bejn il-karkassi. II. Il-monitoraġġ ta’ annimali ovini u kaprini 1. Ġenerali Il-Monitoraġġ ta' annimali ovini u kaprini għandu jsir skond il-metodi laboratorji preskritti fl-Anness X, il-Kapitolu Ċ, punt 3.2(b). 2. Il-monitoraġġ ta’ annimali maqtula għal konsum mill-bnedmin L-annimali ta' ’l fuq minn 18-il xahar jew li għandhom iżjed minn żewġ inċiżuri permanenti spuntati mill-ħanek u li huma maqtula għall-konsum mill-bnedmin għandhom jiġu ttestjati skond id-daqs ta' kampjun indikat fl-iskeda. It-teħid ta’ kampjun għandu jkun rappreżentattiv ta' kull reġjun u kull staġun. L-għażla tal-kampjun għandha tkun maħsuba bl-għan li tevita r-rappreżentazzjoni żejda ta’ xi grupp f'dak li jirrigwarda l-oriġini, l-speċi, l-età, in-nisel, it-tip ta’ produzzjoni jew xi karatteristika oħra. L-età ta’ l-annimali għandha tkun stmata fuq il-bażi tat-tip, in-numru u l-arranġament tas-snien, tas-sinjali ċari ta’ maturità jew ta’ informazzjoni oħra ta' min jogħqod fuqha. Fejn possibbli, it-teħid ta’ kampjuni multipli mill-istess merħla għandhom jiġu evitati. Stati Membri | Daqs minimu tal-kampjun annwali Annimali maqtula | Il-Belġju | 3750 | Id-Danimarka | 3000 | Il-Ġermanja | 60000 | Il-Greċja | 60000 | Spanja | 60000 | Franza | 60000 | L-Irlanda | 60000 | L-Italja | 60000 | Il-Lussemburgu | 250 | L-Olanda | 39000 | L-Awstrija | 8200 | Il-Portugall | 22500 | Il-Finlandja | 1900 | L-Isvezja | 5250 | Ir-Renju Unit | 60000 | 3. Il-kontroll ta’ annimali mhux maqtula għal konsum mill-bnedmin L-annimali ta’ l-età ta' ’l fuq minn 18-il xahar jew li għandhom iktar minn żewġ inċiżuri permanenti spuntati mill-ħanek u li mietu jew ġew maqtula, imma li ma ġewx: - maqtula fil-parametri ta’ epidemija, bħal mard ta' l-ilsien u d-dwiefer, - maqtula għal konsum mill-bnedmin, għandhom jiġu ttestjati skond id-daqs ta’ kampjun indikat fl-iskeda. It-teħid ta’ kampjun għandu jkun rappreżentattiv ta' kull reġjun u staġun. L-għażla tal-kampjun għandha tkun maħsuba bl-għan li tiġi evitata r-rappreżentazzjoni żejda ta’ xi grupp f'dak li jirrigwarda l-oriġini, l-ispeċi, l-età, in-nisel, tip ta’ produzzjoni jew kwalunkwe karatteristika oħra. L-età ta’ l-annimal għandha tiġi stmata fuq il-bażi tat-tip, in-numru u l-arranġament tas-snien, sinjali ċari ta’ maturità u informazzjoni oħra ta' min jogħqod fuqha. It-teħid ta’ kampjuni għal iktar minn darba mill-istess merħla għandu, fejn possibbli, jiġi evitat. Stati Membri | Daqs minimu ta' kampjun annwali Annimali mejta | Il-Belġju | 450 | Id-Danimarka | 400 | Il-Ġermanja | 6000 | Il-Greċja | 6000 | Spanja | 6000 | Franza | 6000 | L-Irlanda | 6000 | L-Italja | 6000 | Il-Lussemburgu | 30 | L-Olanda | 5000 | L-Awstrija | 1100 | Il-Portugall | 6000 | Il-Finlandja | 250 | L-Isvezja | 800 | Ir-Renju Unit | 6000 | 4. Il-Monitoraġġ ta’ annimali oħra Flimkien mal-programmi ta’ kontroll preskritti fil-punti 2 u 3, l-Istati Membri jistgħu fuq bażi voluntarja iwettqu kontrolli f’annimali oħra, b’mod partikulari: - annimali użati għall- produzzjoni tal-prodotti tal-ħalib, - annimali li joriġinaw minn pajjiżi b’ESTi indiġeni, - annimali li kkunsmaw għalf li seta’ kien ikkontaminat, - annimali mwielda jew li jiġu minn ommijiet infettati bl-EST, - annimali minn merħliet infettati bl-EST. 5. Miżuri għal wara l-ittestjar ta’ annimali ovini u kaprini Il-partijiet kollha tal-ġisem ta’ annimal ittestjat inkluża l-ġilda għandhom jinżammu taħt kontroll uffiċjali sakemm riżultat negattiv għat-test mgħaġġel ikun inkiseb, ħlief jekk dawn jinqerdu skond l-Anness V, punt 3 jew 4. Il-partijiet kollha tal-ġisem ta’ annimal misjub pożittiv għat-test mgħaġġel inkluża l-ġilda għandhom jiġu distrutti skond l-Anness V, punt 3 jew 4, ħlief għal materjal li għandu jinżamm in konnessjoni mar-rekords li hemm provvediment għalihom fil-Kapitolu B, taqsima III. 6. Mod kif issir il-ġenotipa 6.1. Il-ġenotip tal-proteina prion għandu jiġi ddeterminat għal kull każ ta’ EST pożittiv fin-nagħaġ. Il-każijiet ta’ EST misjuba f’ġenotipi reżistenti (nagħaġ ta’ ġenotipi li jikkodifikaw l-alanina fiż-żewġ alleli f’kodon 136, l-arġinina fiż-żewġ alleli f’kodon 154 u l-arġinina fiż-żewġ alleli f’kodon 171) għandhom jiġu rrapportati immedjatament lill-Kummissjoni. Meta possibbli, każijiet bħal dawn għandhom jiġu ssottomessi għall-kategorizzazzjoni skond ir-razza. Meta l-kategorizzazzjoni skond ir-razza ta' dawn il-każijiet mhux possibbli, il-merħla ta’ oriġini u l-merħliet l-oħra kollha fejn kien l-annimal għandhom jiġu soġġetti għal kontrolli aħjar bl-għan li jinstabu każijiet oħra ta’ EST għall-kategorizzazzjoni skond ir-razza. 6.2. Flimkien ma' l-annimali li huma ġenotipati skond id-disposizzjonijiet tal-punt 6.1, il-ġenotip tal-proteina prion ta’ sotto kampjun saltwarju ta' l-annimali ovini ttestjati taħt id-disposizzjonijiet tal-Kapitolu A, taqsima II, punt 2, għandu jiġi determinat. Dan is-sottokampjun għandu jirrappreżenta mill-inqas wieħed fil-mija tal-kampjun totali għal kull Stat Membru, u m’għandux ikun ta’ inqas minn 100 annimal għal kull Stat Membru. B’deroga, l-Istati Membri jistgħu jagħżlu li jqassmu skond il-ġenotip numru ekwivalenti ta’ annimali ħajjin ta’ età simili. KAPITOLU B I. Informazzjoni li għandha tiġi ppreżentata mill-Istati Membri fir-rapport tagħhom 1. In-numru ta’ każijiet issuspettati għal kull speċi ta’ annimal imqiegħda taħt restrizzjonijiet ta’ ċaqliq skond l-Artikolu 12(1). 2. In-numru ta’ każijiet issuspettati għal kull speċi ta’ annimal suġġett għal eżami tal-laboratorju skond l-Artikolu 12(2) u r-riżultat ta’ l-eżami. 3. In-numru ta’ merħliet fejn każijiet issuspettati f’annimali ovini u kaprini ġew irrapportati u investigati skond l-Artikolu 12(1) u (2). 4. Il-daqs stmat ta’ kull sottopopolazzjoni msemmi fil-Kapitolu A, taqsima I, punti 3 u 4. 5. In-numru ta’ annimali bovini ttestjati f’kull sottopopolazzjoni msemmi fil-Kapitolu A, taqsima I, punti 2 sa 5, il-metodu ta’ kif jintgħażel il-kampjun u r-riżultat tat-testijiet. 6. Id-daqs stmat ta’ dawk is-sottopopolazzjonijiet imsemmija fil-Kapitolu A, taqsima II, punti 2 u 3, li ġew magħżula għat-teħid tal-kampjun. 7. In-numru ta’ annimali ovini u kaprini u l-merħliet ittestjati ġewwa kull sottopopolazzjoni msemmijja fil-Kapitolu A, taqsima II, punti 2 sa 4, il-metodu ta’ kif intgħażel il-kampjun u r-riżultat tat-testijiet. 8. In-numru, id-distribuzzjoni skond l-età u distribuzzjoni ġeografika ta’ każijiet pożittivi ta’ ESB u coenurus cerebralis. Il-pajjiż ta’ oriġini, jekk mhux l-istess bħal dak tal-pajjiż li qiegħed jirrapporta, ta’ każijiet pożittivi ta’ ESB u coenurus cerebralis. In-numru u distribuzzjoni ġeografika ta’ merħliet pożittivi għall-coenurus cerebralis. Is-sena u, fejn possibbli, ix-xahar tat-twelid għandhom jingħataw għal kull każ ta’ l-ESB. 9. Il-każijiet pożittivi ta’ EST kkonfermati f’annimali li mhumiex bovini, ovini u kaprini. 10. Il-ġenotip u fejn possibbli n-nisel ta’ kull annimal ittestjat ġewwa kull sottopopolazzjoni msemmija fil-Kapitolu A, parti II, punti 6.1 u 6.2. II. L-informazzjoni li għandha tingħata mill-Kummissjoni fis-sommarju tagħha Is-sommarju għandu jiġi ppreżentat f'tabulat li jkopri għall-inqas l-informazzjoni msemmija fil-parti I għal kull Stat Membru. III. Reġistrazzjonijiet 1. L-awtorità kompetenti għandha żżomm, għal seba’ snin, reġistrazzjoni ta’: - in-numru u tipi ta’ annimali mqiegħda taħt retrizzjonijiet ta’ ċaqliq kif imsemmija fl-Artikolu 12(1), - in-numru u r-riżultat ta’ l-investigazzjonijiet kliniċi u epidemjoloġi kif imsemmija fl-Artikolu 12(1), - in-numru u r-riżultat ta’ l-eżamijiet tal-laboratorju kif imsemmija fl-Artikolu 12(2), - in-numru, l-identità u l-oriġini ta’ annimali ttestjati fil-parametri tal-programmi ta’ kontroll kif imsemmija fil-Kapitolu A u, fejn possibbli, informazzjoni dwar l-età, in-nisel u l-anamnesi, - il-ġenotip ta’ proteina prion ta’ każijiet pożittivi ta’ l-EST fin-nagħaġ. 2. Il-laboratorju li jinvestiga għandu jżomm, għal seba’ snin, ir-rekords kollha ta’ l-ittestjar, b’mod partikolari tal-kotba tax-xogħol tal-laboratorju, u fejn xieraq, klixejiet tal-paraffina u ritratti ta’ Western blots. " [1] ĠU 121, tad- 29.7.1964, p. 2012/64 [2] ĠU L 99, ta' l-20.4.1996, p. 14 -------------------------------------------------- ANNESS II " ANNESS XI MIŻURI TRANSITORJI MSEMMIJJA FL-ARTIKOLI 22 U 23 A. Dwar materjal speċifikat ta’ riskju, laħam irkuprat b’mod mekkaniku u metodi ta’ qtil 1. Il-materjal speċifikat ta’ riskju indikat hawn taħt għandu jitneħħa u jinqered skond il-punti 5 sa 8 u, kif xieraq, skond il-punt 11. (a) It-tessuti li ġejjin huma indikati bħala materjal speċifikat ta’ riskju: (i) il-kranju inklużi l-moħħ u l-għajnejn, it-tunsilli, il-kolonna vertebrali esklużi l-vertebrae tad-denb u l-proċessi trasversali tal-vertebri lumbari, iżda inklużi l-gangliji ta’ l-għerq dorsali u s-sinsla tad-dahar, ta’ annimali bovini ta’ l-età ta' iżjed minn 12-il xahar, u l-intestini mid-duwodenu sar-rektum u l-mindil ta’ l-annimali bovini ta’ kull età; (ii) il-kranju inklużi l-moħħ u l-għajnejn, it-tunsilli u s-sinsla tad-dahar ta’ annimali ovini u kaprini ta’ età ta’ 'l fuq minn 12-il xahar jew li għandhom inċiżur permanenti spuntat mill-ħanek, u l-milsa ta’ annimali ovini u kaprini ta’ kull età. L-età stabbilita hawn fuq għat-tneħħija tal-kolonna vertebrali bovina tista’ tiġi aġġustata billi jiġi emendat dan ir-Regolament fid-dawl tal-probabbiltà statistika li l-ESB tinstab fil-gruppi ta’ età li għandhom x'jaqsmu mal-popolazzjoni bovina Komunitarja, ibbażata fuq ir-riżultati tal-kontroll ta' l-ESB kif stabbilit mill-Kapitolu A.I ta’ l-Anness III, u l-Kapitolu B, punt 1, ta’ dan l-Anness. (b) Flimkien mal-materjal speċifikat ta’ riskju elenkat f’(a), it-tessuti li ġejjin għandhom jiġu indikati bħala materjal speċifikat ta’ risku fir-Renju Unit tal-Gran Brettannja u fl-Irlanda ta’ Fuq u fil-Portugall, bl-eċċezzjoni tar-Reġjun Awtonomu ta’ l-Azores: ir-ras intiera eskluż l-ilsien, inklużi l-moħħ, l-għajnejn, il-gangliji triġeminali u t-tunsilli; it-timu, il-milsa u s-sinsla tad-dahar ta’ l-annimali bovini ta’ l-età ta' ’l fuq minn 6 xhur. 2. B'deroga mill-punt 1(a)(i), tista’ tittieħed deċiżjoni skond il-proċedura msemmija fl-Artikolu 24(2) biex jiġi permess l-użu tal-kolonna vertebrali u l-gangliji ta’ l-għerq dorsali minn annimali bovini: (a) imwielda, imrobbijja b'mod kontinwu u maqtula ġewwa Stati Membri li għalihom evalwazzjoni xjentifika tkun stabbiliet li l-okkorrenza ta’ l-ESB f’annimali bovini tal-post hija improbabbli ħafna, jew improbabbli iżda mhux eskulża, jew (b) imwielda wara d-data illi fiha tkun bdiet tiġi infurżata b'mod effettiv il-projbizzjoni ta' l-għalf ta' l-proteina mammifera lill-annimali li jixtarru fi Stati Membri bl-ESB irrapportata fl-annimali tal-post jew li għalihom l-evalwazzjoni xjentifika tkun iddeterminat li l-okkorrenza ta’ ESB f’annimali bovini tal-post hija possibbli. Ir-Renju Unit, il-Portugall, u l-Isvezja jistgħu jibbenefikaw minn din id-deroga fuq il-bażi ta’ evidenza mogħtija u evalwata minn qabel. Stati Membri oħra jistgħu japplikaw għal din id-deroga billi jipprovdu evidenza ta' sostenn lill-Kummissjoni f'dak li jirrigwarda l-punt (a) jew (b), kif xieraq. L-Istati Membri li jibbenefikaw minn din id-deroga għandhom, flimkien mar-rekwiżiti stipulati fl-Anness III, Kapitolu A, taqsima I, jiżguraw li wieħed mit-testijiet mgħaġġla approvati u elenkati fl-Anness X, Kapitolu Ċ, punt 4, jiġi applikat lill-annimali bovini kollha ta’ eta ta' ’l fuq minn 30 xahar li: (a) mietu fl-azjenda jew waqt it-trasport, iżda li ma ġewx maqtula għall-konsum mill-bnedmin, bl-eċċezzjoni ta' dawk l-annimali mejta f’arei mbiegħda b’popolazzjoni baxxa ta’ annimali u li jinstabu fi Stati Membri fejn l-okkorrenza ta’ l-ESB mhijiex probabbli; (b) kienu soġġetti għal qtil normali għal konsum uman. Din id-deroga m’għandhiex tingħata biex ikunu jistgħu jintużaw il-kolonna vertebrali u l-gangliji ta’ l-għerq dorsali ta' annimali bovini ta’ ’l fuq minn 30 xahar mir-Renju Unit jew mill-Portugall bl-eċċezzjoni tar-Reġjun Awtonomu ta’ l-Azores. L-esperti mill-Kummissjoni jistgħu jagħmlu kontrolli fuq il-post biex ikomplu jivverifikaw l-evidenza mogħtija skond l-Artikolu 21. 3. L-għadam ta’ l-annimali bovini, ovini u kaprini m’għandux jiġi użat għall-produzzjoni ta’ laħam irkuprat b’mod mekkaniku. 4. It-tiċrit tat-tessut nervuż ċentrali permezz ta’ strument twil f’għamla ta’ virga mdaħħal fil-ħofra kranjali wara li jkunu ġew storduti l-annimali m’għandux isir fuq annimali bovini, ovini jew kaprini li l-laħam tagħhom huwa maħsub għal konsum mill-bnedmin. 5. Il-materjal speċifikat ta’ riskju għandu jitneħħa: (a) fil-biċċeriji; (b) fl-impjanti tat-tqattigħ, fil-każ tal-kolonna vertebrali ta’ l-annimali bovini; (ċ) f’impjanti ta’ l-ipproċessar jew stabbilimenti li jkunu ta' riskju kbir u li huma msemmija fl-Artikoli 3 u 7 tad-Direttiva 90/667/KEE, u li jkunu taħt is-sorveljanza ta’ aġent magħżul u maħtur mill- awtorità kommpetenti. Dawk l-istabbilimenti għandhom jiġu approvati għal dak l-għan mill-awtorità kompetenti. Meta l-materjal speċifikat ta’ riskju ma jitneħħiex mill-annimali mejta, il-partijiet tal-ġisem li jkun fihom materjal speċifikat ta’ riskju jew il-ġisem kollu għandhom jiġu trattati bħala materjal speċifikat ta’ riskju. Madankollu, l-iġsma intieri ta’ annimali mejta jistgħu jiġu eżentati mir-rekwiżiti dwar l-għoti tal-kulur stabbiliti fil-punt 7. 6. B'deroga mill-punt 5, l-Istati Membri jistgħu jiddeċiedu li jippermettu: (a) il-ġbir tal-laħam tal-ħaddejn u ta' l-lsien mill-irjus bovini, ovini u kaprini f'impjanti tat-tqattigħ speċifikament awtorizzati biex jagħmlu dan; (b) it-tneħħija tas-sinsla tad-dahar ta’ annimali ovini u kaprini f’impjanti tat-tqattigħ awtorizzati speċifikament biex jagħmlu dan; (ċ) it-tneħħija tal-kolonna vertebrali minn karkassi jew partijiet ta’ karkassi fi ħwienet tal-laħam speċifikament awtorizzati, ikkontrollati u rreġistrati għal dan l-għan. 7. Il-materjal kollu speċifikat ta’ riskju għandu jingħata kulur b'żebgħa jew, kif xieraq, jiġi mmarkat immedjatament hekk kif jitneħħa, u jinqered kompletament: (a) bl-inċinerazzjoni mingħajr l-ipproċessar ta' qabel, jew (b) wara l-ipproċessar ta' qabel: (i) skond is-sistemi deskritti fil-Kapitoli I sa IV, VI u VII ta’ l-Anness tad-Deċiżjoni 92/562/KEE: - bl-inċinerazzjoni, - bil-koinċinerazzjoni; (ii) skond għall-inqas l-istandards stabbiliti fl-Anness I tad-Deċiżjoni 1999/534/KE, permezz ta' l-irdim f’radam approvat. Il-materjal ipproċessat minn qabel għandu jerġa’ jingħata l-kulur jew, kif xieraq, jerġa’ jiġi mmarkat jekk iż-żebgħa ma tibqax iżjed viżibbli jew jekk il-marka ma tibqax tinstab. 8. L-Istati Membri jistgħu jidderogaw mid-disposizzjonijiet tal-punti 5 u 7 sabiex jippermettu l-inċinerazzjoni jew l-irdim ta’ materjal speċifikat ta’ riskju jew ta' iġsma sħaħ, mingħajr ma jkunu ngħataw il-kulur minn qabel, jew, kif xieraq, mingħajr ma jkun tneħħa l-materjal speċifikat ta’ riskju, fiċ-ċirkostanzi stabbiliti fl-Artikolu 3(2) tad-Direttiva 90/667/KEE u b’metodu li: - jipprekludi kull riskju ta’ trasmissjoni ta’ l-EST, u - jkun approvat u vverifikat mill-awtorita' kompetenti. 9. L-Istati Membri jistgħu jibagħtu materjal speċifikat ta’ riskju jew materjal ipproċessat minnu lejn Stati Membri oħra biss bl-għan ta’ inċinerazzjoni sussegwenti, taħt il-kondizzjonijiet stabbiliti fl-Artikolu 4(2) tad-Deċiżjoni 97/735/KE, jew fejn xieraq skond il-punt 11(b). Dan il-punt jista’ jiġi emendat fuq it-talba ta' Stat Membru sabiex ikun jista' jintbagħat il-materjal speċifikat ta’ riskju jew materjal ipproċessat minnu lejn pajjiżi terzi għall-inċinerazzjoni, ladarba l-kondizzjonijiet li jirregolaw din l-esportazzjoni jiġu addottati. 10. (a) Il-prodotti ta’ oriġini mill-annimali elenkati iżjed ’l isfel għandhom ikunu soġġetti għall-kondizzjonijiet stabbiliti f’(b) dwar l-importazzjoni lejn il-Komunità: - il-materjal speċifikat ta’ riskju msemmi fil-punt 1(a), - laħam frisk: il-laħam definit mid-Direttiva 64/433/KEE, - laħam ikkapuljat u preparazzjonijiet tal-laħam: il-laħam ikkapuljat u l-preparazzjonijiet tal-laħam iddefiniti mid-Direttiva 94/65/KE [1], - prodotti tal-laħam: il-prodotti tal-laħam iddefiniti mid-Direttiva 77/99/KEE [2], - Prodotti oħra ta’ oriġini mill-annimali: Prodotti oħra ta’ oriġini mill-annimal kif iddefiniti mid-Direttiva 77/99/KEE, - xaħmijiet maħduma kif imsemmijja fid-Direttiva 92/118/KEE, - ġelatina kif imsemmija fid-Direttiva 92/118/KEE, - ikel għall-annimali domestiċi kif imsemmi fid-Direttiva 92/118/KEE, - il-proteina ta' l-annimal ipproċessata msemmija fid-Direttiva 92/118/KEE, - għadam u prodotti ta’ l-għadam kif imsemmija fid-Direttiva 92/118/KEE, - materja prima għall-manifattura ta’ l-għalf għall-annimali kif imsemmija fid-Direttiva 92/118/KEE. Kull riferenza għal ‘prodotti ta’ oriġini mill-annimali’ tindika prodotti ta’ oriġini mill-annimal elenkati f’dan il-punt u ma tikkonċernax prodotti oħra ta’ oriġini mill-annimali li jkun jinstab fihom jew li huma dderivati minn dawk il-prodotti ta’ oriġini ta’ l-annimal. (b) Meta l-prodotti ta’ oriġini mill-annimali hawn fuq imsemmija, li jinstab fihom materjal minn annimali bovini, ovini jew kaprini li jkunu importati ġewwa l-Komunità minn pajjiżi terzi jew mir-reġjunijiet tagħhom, iċ-ċertifikati sanitarji għandhom jiġu akkompanjati b'dikjarazzjoni ffirmata mill-awtorità kompetenti tal-pajjiż tal-produzzjoni, u bil-kliem li ġej: "Dan il-prodott ma jikkontjenix u mhux dderivat minn: jew [3] materjal speċifikat ta’ riskju kif definit fl-Anness XI, taqsima A, tar-Regolament (KE) Nru 999/2001 prodott wara l-31 ta’ Marzu 2001, jew laħam irkuprat b’mod mekkaniku ottjenut mill-għadam ta’ annimali bovini, ovini jew kaprini wara l-31 ta’ Marzu 2001. Wara l-31 ta’ Marzu 2001 l-annimali bovini, ovini u kaprini, li minnhom ikun idderivat dan il-prodott, ma jkunux inqatlu wara li jkunu ġew storduti permezz ta’ gass injettat fil-ħofra kranjali jew inqatlu bl-istess metodu jew inqatlu b’tiċrit wara li jkunu ġew storduti tat-tessut nervuż ċentrali permezz ta’ strument twil f’għamla ta’ virga mdaħħal fil-ħofra kranjali. Il-karkassi, in-nofs karkassi u l-kwarti ta’ karkassi tista' tkun tinstab fihom il-kolonna vertebrali ma’ l-importazzjoni; jew [4] il-materjali bovini, ovini u kaprin li mhumiex dawk ġejjin minn annimali mwielda, imrobbija dejjem u maqtula fil-pajjiżi li ġejjin: L-Arġentina L-Awstralja Il-Botswana Il-Brażil Iċ-Ċile Il-Kosta Rika L-El Salvador In-Namibja New Zealand In-Nikaragwa Il-Panama il-Paragwaj L-Urugwaj Singapor Swazilandja" 11. L-Istati Membri għandhom jagħmlu spezzjonijiet uffiċjali ta' spiss sabiex jivverifikaw l-applikazzjoni ta’ din il-Parti u għandhom jiżguraw li jittieħdu miżuri sabiex tiġi evitata kull kontaminazzjoni, b’mod partikolari ġewwa l-biċċeriji, l-impjanti tat-tqattigħ, l-impjanti għall-ipproċessar ta' l-iskart ta' l-annimali, l-impjanti ta’ l-ipproċessar ta’ riskju kbir jew stabbilimenti approvati mill-Istati Membri skond l-Artikolu 7 tad-Direttiva 90/667/KEE, ħwienet tal-laħam irreġistrati skond il-punt 6, f'radam u faċilitajiet oħra għall-ħażna jew għall-inċinerazzjoni. L-Istati Membri għandhom b’mod partikolari jwaqqfu sistema sabiex jiżguraw u jikkontrollaw li: (a) il-materjal speċifikat ta’ riskju użat fil-produzzjoni tal-prodotti msemmija fl-Artikolu 1(2) jintużaw biss għall-finijiet awtorizzati; (b) il-materjal speċifikat ta’ riskju, speċjalment fejn it-tneħħija ssir fi stabbilimenti jew f'postijiet li mhumiex biċċeriji, jiġi kollu kemm hu sseparat minn skart ieħor mhux intenzjonat għall-inċinerazzjoni, jinġabar separatament u mormi skond il-punt l u l-punti 5 sa 9. L-Istati Membri jistgħu jiddeċiedu li jippermettu li l-irjus jew il-karkassi li jkun jinsab fihom materjal speċifikat ta’ riskju jintbagħtu fi Stat Membru ieħor wara li dak l-Istat Membru l-ieħor ikun qabel li jirċievi l-materjal u jkun approva l-kondizzjonijiet speċifiċi applikabbli għal dan it-trasport. Madankollu, il-karkassi, in-nofs karkassi u kwart ta’ karkassi li ma fihom ebda materjal speċifikat ta’ riskju barra l-kolonna vertebrali, inkluża l-gangliji tal-għerq dorsali, jistgħu jiġu importati ġewwa Stat Membru, jew jintbagħtu lejn Stat Membru ieħor mingħajr ma dan ta’ l-aħħar ikun ftiehem minn qabel. 12. Għandha tiġi stabbilita sistema ta' kontroll għat-tneħħijja tal-kolonna vertebrali kif speċifikat fil-punt 1(a)(i). Is-sistema għandha tinkludi għall-inqas il-miżuri li ġejjin: (a) karkassi jew partijiet ta’ karkassi, kif iddefiniti mid-Direttiva 64/433/KEE, ta’ annimali bovini għandhom jiġu identifikati permezz ta' strixxa blu fuq it-tikketta msemmija fir-Regolament (KE) Nru 1760/2000, meta t-tneħħija tal-kolonna vertebrali mhix meħtieġa; (b) indikazzjoni speċifika tan-numru ta’ karkassi bovini jew partijiet ta’ karkassi, li minnhom it-tneħħija tal-kolonna vertebrali hija meħtieġa u li minnhom it-tneħħija tal-kolonna vertebrali mhix meħtieġa, għandha tiġi miżjuda mad-dokument kummerċjali msemmi fl-Artikolu 3(1)(A)(f)(ii) tad-Direttiva 64/433/KEE jew mad-dokument imsemmi fl-Artikolu 1(2) tad-Deċiżjoni tal-Kummissjoni 93/13/KEE [5], kif ikun applikabbli; (ċ) il-ħwienet tal-laħam għandhom iżommu, għall-inqas għal sena, id-dokumenti kummerċjali msemmija fil-punt (b). " [1] Id-Direttiva tal-Kunsill 94/65/KE ta' l-14 ta' Diċembru 1994 li tistabbilixxi r-rekwiæiti għall-produzzjoni u t-tqegħid fis-suq ta' laħam ikkapuljat u ta' preparazzjonijiet tal-laħam (ĠU L 368, tal-31.12.1994, p. 10). [2] Id-Direttiva tal-Kunsill 77/99/KEE tal-21 ta' Diċembru 1976 dwar il-problemi tas-saħħa li jolqtu l-kummerċ intra-Komunitarju ta' prodotti tal-laħam (ĠU L 26, tal-31.1.1977, p. 85). Id-direttiva kif l-aħħar emendata bid-Direttiva tal-Kunsill 97/76/KE (ĠU L 10, tas-16.1.1998, p. 25). [3] Ħassar wieħed minn dawn kif approprjat [4] Ħassar wieħed minn dawn kif approprjat [5] GU L 9, tal-15.1.1993, p. 33. --------------------------------------------------